
According to the Rome Statute of the International Criminal Court, the Court’s competency is limited, referring to: ratione temporis- only to situations which appear after the Statute becomes operative; ratione loci; ratione materiae – for the four categories of crimes. Drug trafficking, terrorism, and torture are not within the Court’s competency.

Ziua de 17 Iulie 1998 va rămâne memorabilă în istoria justiţiei internaţionale. În acea zi, la Roma, s-a consemnat un eveniment de importanţă capitală în istoria Dreptului Internaţional şi a justiţiei penale internaţionale. Prin adoptarea Statutului Curţii Penale Internaţionale s-a consfinţit triumful ideii de instanţă penală internaţională cu caracter permanent, independent şi cu o competenţă universală, care să urmărească şi să tragă la răspundere pe autorii acelor infracţiuni de o gravitate extremă, cunoscute sub denumirea de „crime internaţionale”.
La mai bine de şapte ani de la intrarea în vigoare a Statutului Curţii Penale Internaţionale, totuşi, această instituţie se află într-o fază tranzitorie, de reaşezare, în ceea ce priveşte perfectarea condiţiilor sale de funcţionare.
Ca tratat multilateral, Statutul va avea nevoie de multă susţinere, dacă se va dori să prevină şi să pedepsească genocidul, crimele împotriva umanităţii, crimele de război şi crimele de agresiune. Acesta este proiectat să atragă această susţinere, fără a sacrifica corectitudinea şi eficacitatea Curţii, ca instituţie.
Nu putem omite faptul că pentru prima dată în istoria justiţiei penale internaţionale o instituţie jurisdicţională, cu caracter permanent, a fost înfiinţată printr-un tratat încheiat între state.
Încă de la început, date fiind interesele diferite ale statelor participante la conferinţa de adoptare a tratatului de înfiinţare a Curţii, Statutul a înglobat prevederi care pot bloca parţial activitatea Curţii, dar şi dispoziţia de modificare a Statutului după şapte ani de funcţionare propriu-zisă a instituţiei jurisdicţionale. Cu siguranţă termenul de şapte ani a fost avut în vedere pentru a se observa în timp disfuncţionalităţile şi obstacolele pe care Curtea le întâmpină în activitatea sa.
Dincolo de criticile de început, făcute la adresa Curţii Penale Internaţionale, şi de care nu putea fi scutită nici această instanţă permanentă încă de la debutul său, ne-am propus, în acest studiu, ca un argument de susţinere a sa, să prezentăm chestiuni care nu lasă loc la interpretări prea mari cu privire la jurisdicţia ratione loci şi raţione temporis, raportându-ne la tribunalele internaţionale ad-hoc care i-au precedat.
A. Jurisdicţia ratione loci
Unul din argumentele principale pentru care comunitatea internaţională a militat pentru necesitatea înfiinţării unei instanţe cu o competenţă universală a fost săvârşirea, tot mai des, a unor crime internaţionale în diferite părţi ale globului. Actorii internaţionali nu puteau asista pasiv, cu indiferenţă, la uciderea cu sânge rece a miilor de copii, femei, bărbaţi nevinovaţi, într-un cuvânt a populaţiei civile, „vinovată” doar pentru că s-a născut altfel: ţinea de o anumită etnie, rasă, naţionalitate, că avea o anumită convigere sau orientare politică, religioasă sau alte motive aberante invocate de criminalii internaţionali.
În condiţiile în care aceste motive, invocate mai sus, au condus la apariţia unor tribunale speciale, cu o competenţă teritorială fragmentată, pentru săvărşirea unor crime similare în diferite zone ale globului, şi chiar cu riscul ca anumite fapte să rămână nepedepsite, din lipsa unor instanţe internaţionale înfiinţate în mod discreţionar, nu se putea vorbi despre caracterul preventiv pe care îl au asemenea instituţii, şi decât parţial de cel represiv.
Comunitatea internaţională, prin vocea organizaţiilor internaţionale, a solicitat forurilor de conducere înfiinţarea tribunalelor penale internaţionale ad-hoc cu o competernţă teritorială limitată la spaţiul statului în cauză, iar în cazul în care nu se localiza cu exactitate săvârşirea crimelor, se solicita competenţa unor tribunale speciale ad-hoc.
Însă această situaţie nu mai putea continua, datorită multiplicării unor astfel de fapte, astfel încât prin înfiinţarea Curţii Penale Internaţionale s-a considerat că se va realiza atât prevenţia, cât şi represiunea acestora.
Conform prevederilor statutare, Curtea Penală Internaţională are competenţa de a judeca acele crime care au fost săvârşite pe teritoriile Statelor Părţi sau care au fost săvârşite de către cetăţenii unui asemenea Stat.
Curtea are, de asemenea, competenţă, atunci când un Stat, care nu este parte la Statut, acceptă jurisdicţia Curţii asupra crimelor comise pe teritoriul său ori asupra crimelor săvârşite de către un cetăţean al său.
Curtea poate avea jurisdicţie, în urma extrădării de către un Stat, care nu este Parte, a unei persoane care nu este cetăţean al acelui Stat, dar care a comis o crimă pe teritoriul acestuia; extrădarea către Curte este similară cu extrădarea către alt Stat, acesta fiind un exerciţiu de suveranitate. Un asemenea transfer trebuie, totodată, să fie realizat în concordanţă cu normele internaţionale privind drepturile omului şi libertăţile fundamentale.
Deşi jurisdicţia Curţii poate deveni universală, prin ratificarea Statutului adoptat la Roma de către mai multe state, este totuşi în continuare o jurisdicţie penală teritorială.
Însă, aşa cum am arătat, spre deosebire de tribunalele penale ad-hoc, cu o competenţă teritorială limitată, CPI are o competenţă teritorială extinsă, prin acordul statelor semnatare, iar prin colaborarea cu ONU, putem vorbi chiar de o competenţă universală, şi nu despre una teritorială, cum se poate interpreta la o primă citire a Statutului.
Ca organism principal al Naţiunilor Unite, căruia i-a fost încredinţată atribuţia de menţinere a păcii şi a securităţii internaţionale, Consiliul de Securitate are competenţa de a lua orice măsură, inclusiv cea de folosire a forţei împotriva unui Stat agresor; s-a hotărât, aşa cum am văzut, crearea unor Tribunale Penale Speciale pentru Fosta Yugoslavie şi Rwanda, în vederea judecării persoanelor presupuse a fi vinovate de săvârşirea crimelor de genocid, a crimelor de război, precum şi a crimelor împotriva umanităţii; a fortiori, are competenţa de a transfera asemenea persoane în vederea judecării de către Curtea Penală Internaţională.
În legătură cu acest subiect de extrădare, trebuie precizat faptul că Statele Părţi au, conform Statutului de la Roma, obligaţia de a preda Curţii indivizii despre care se presupune că au comis crime aflate în jurisdicţia acesteia.
Statutul face distincţia dintre termenul de predare, care înseamnă „predarea unei persoane din controlul Statului, în cel al Curţii” şi termenul de extrădare, care înseamnă „predarea unei persoane de un Stat celuilalt”, aşa cum prevede tratatul, convenţia sau legislaţia internă, adică unui alt Stat suveran, în timp ce Curtea este o instituţie jurisdicţională, creată conform normelor internaţionale, cu consimţământul Statului în cauză.
Aceasta a fost regula pentru Tribunalele ad-hoc. Conform rezoluţiilor Consiliului de Securitate al ONU, prin care s-au constituit cele două tribunale adhoc, respectiv, pentru Fosta Yugoslavie şi Rwanda, condamnaţii vor fi „transferaţi” sau predaţi şi nu „extrădaţi”.
Anumite opinii, consacrate în literatura juridică, sugerează considerarea Curţii Penale Internaţionale ca pe o extensie a jurisdicţiei interne; aceasta nu ar trebui să fie văzută ca o „Curte străină” sau „jurisdicţie străină”, înfiinţată în concordanţă cu normele internaţionale şi cu participarea Statelor membre.
Problema extrădării cetăţenilor este, deci, evitată. Mai mult, obiectivul interzicerii extrădării cetăţenilor nu are ca scop garantarea impunităţii pentru astfel de crime; este interesant de notat faptul, că majoritatea sistemelor judiciare care interzic extrădarea, permit Statelor să-şi exercite jurisdicţia asupra crimelor săvârşite de cetăţenii lor, oriunde în lume.
În mod similar, Curtea Penală Internaţională are doar o jurisdicţie complementară, iar jurisdicţiile naţionale sunt competente să judece şi nu sunt, aşadar, obligate să predea presupuşii criminali Curţii. Acesta este motivul pentru care nu există nici un conflict constituţional real; Curtea va judeca numai atunci când nici un alt Stat nu va fi dispus să o facă. Dacă un stat nu doreşte să predea o asemenea persoană, trebuie doar să efectueze o anchetă autentică la nivel naţional.
Obligaţia Statelor Părţi de a coopera cu instituţia Curţii, în vederea anchetării şi urmăririi crimelor aflate sub jurisdicţia ei, este generală; deşi, pe cale de consecinţă, obligaţia de a preda un presupus criminal Curţii este generală, Statul solicitat poate beneficia de unele excepţii, conform Statutului de la Roma.
Prin urmare, Curtea nu poate rezolva cererea de predare sau asistenţă, care ar cere Statului solicitat să acţioneze în neconcordanţă cu obligaţiile sale conform dreptului internaţional, referitor la statutul sau imunitatea diplomatică a unei persoane sau proprietăţi a unui terţ Stat, în afară de cazul în care Curtea poate obţine, mai întâi, cooperarea acelui terţ Stat pentru renunţarea la imunitate.
În mod similar, Curtea nu poate rezolva cererea de predare, care ar cere Statului solicitat să acţioneze în neconcordanţă cu obligaţiile sale conform acordurilor internaţionale, potrivit cărora consimţământul unui Stat transmiţător este necesar pentru predarea unei persoane din acel Stat Curţii, în afară de cazul în care Curtea poate obţine cooperarea Statului transmiţător pentru a-şi da consimţământul la predare.
Aceste două situaţii se referă, de fapt, la cetăţenii unui Stat terţ; Statul primitor este obligat să nu-i predea pe aceştia Curţii, atunci când ei beneficiază de imunitate diplomatică (şefi de stat, agenţi diplomatici) sau atunci când, datorită angajamentelor luate în acordurile bilaterale, consimţământul unui Stat transmiţător este necesar pentru predarea unei persoane din acel Stat, Curţii. Asemenea persoane pot fi şi chiar ar trebui judecate de statele lor, pe teritoriile în care nu beneficiază de imunitate diplomatică; pot fi judecaţi şi de Statul primitor, care îşi ia angajamentul de a nu-i preda Curţii sau de a nu-i extrăda, dar îşi pot menţine competenţa de a-i judeca.
Un Stat poate, de asemenea, să extrădeze o persoană Statului care solicită acest lucru, în loc de o preda pe aceasta Curţii, dacă are obligaţia internaţională de a o preda respectivului Stat .
Jurisdicţia Curţii Penale Internaţionale nu violează drepturile şi libertăţile fundamentale ale indivizilor, pentru că este obligată să respecte aceste drepturi, în interpretarea şi aplicarea oricărei norme juridice pe care o utilizează şi pentru că, în primul rând, este obligată să evite discriminarea bazată pe sex, vârstă, rasă, culoare, convingeri religioase, politice, naţionalitate, origine etnică sau socială etc.
B. Jurisdicţia ratione temporis
O critică importantă adusă tribunalelor internaţionale ad-hoc care au precedat înfiinţării Curţii Penale Internaţionale este aceea că acestea au sancţionat fapte săvârşite înainte de înfiinţarea acestor instanţe şi mai mult decât atât, primele instanţe penale, istorice deja, au sancţionat crime internaţionale care nu erau reglementate ca atare în legislaţia internă a statelor care s-au făcut vinovate de astfel de fapte.
Spre deosebire de acestea, potrivit dispoziţiilor articolului 11, Curtea Penală Internaţională are competenţă numai pentru crimele săvârşite după intrarea în vigoare a Statutului, respectiv după data de 1 iulie 2002, pentru Statele Părţi.
Se enunţă, aici, absenţa caracterului retroactiv al Curţii. Este vorba, bineînţeles, despre o condiţie de acceptare sine qua non a Statutului Curţii Penale Internaţionale de către totalitatea statelor. Era oricum inimaginabilă varianta în care Curtea să aibă competenţa de a judeca crimele comise în Algeria între anii 1960- 1962, crimele comise în Vietnam sau în anumite ţări din Africa. Trebuie amintit faptul că unul din principiile fundamentale ale unui stat de drept este caracterul neretroactiv al legii sale penale şi că nu ar fi avut nici un sens ca Statutul Curţii Penale Internaţionale să încalce acest principiu.
În sfârşit, o competenţă retroactivă a Curţii ar fi contribuit la redeschiderea a numeroase « cutii ale Pandorei » şi ar fi dezlănţuit, într-un sfârşit de secol marcat de o inflaţie a actelor de căinţă, numeroase plângeri, în mare parte poate chiar justificate, dar care ar fi dăunat eficacităţii şi chiar credibilităţii Curţii.
Astfel, articolul 11 nu prevede nimic despre o problemă rămasă până astăzi nerezolvată, aceea a unor mecanisme care să permită Curţii să solicite desesizarea în avantajul unui tribunal ad hoc, constituit anterior de Consiliul de Securitate şi care nu şi-ar fi încheiat lucrările. Caracterul retroactiv al competenţei unui astfel de tribunal nu este, evident, şocant, din moment ce această competenţă se limitează la fapte, la un teritoriu şi la o perioadă precise.
Ipoteza nu este complet irealistă, deşi mecanismele unei astfel de desesizări al unui tribunal ad hoc în favoarea Curţii Penale Internaţionale rămân absolut obscure. Este aici o contradicţie în faşă care nu este rezolvată. În plus, este dificil de imaginat, desesizarea, de exemplu a unui tribunal ad hoc, mandatat să judece crimele comise în Cambodgia între anii 1975 şi 1979 în favoarea Curţii Penale Internaţionale, în condiţiile în care o competenţă retroactivă este imposibilă. Dificultatea ţine şi de faptul că regulile de procedură aplicabile pentru fiecare tribunal ad hoc sunt susceptibile de a se deosebi în punctele importante de cele ale Statutului şi de cele care au rezultat din lucrările comisiilor preparatorii care s-au încheiat la data de 30 iunie 2000.
Totuşi, este necesar să se pună întrebări asupra unei iniţiative susceptibile de a fi adoptată, pentru a asigura coexistenţa, dacă nu chiar fuziunea unui tribunal ad hoc cu Curtea Penală Internaţională. Această problemă provine dintr-o contradicţie ontologică a Statutului Curţii Penale Internaţionale care a declinat orice caracter retroactiv al competenţei sale, în condiţiile în care, prin natură, tribunalele ad hoc au de judecat crime comise anterior intrării lor în vigoare.
Vom preciza, în continuare – conform dispoziţiilor articolului 11 – „că nici o persoană nu va fi responsabilă penal pentru faptele comise anterior intrării în vigoare a Statutului.”
Pentru Statele care devin Părţi la Statut, după intrarea în vigoare a acestuia, jurisdicţia Curţii se va aplica numai pentru crimele săvârşite după intrarea în vigoare a Statutului pentru acele State, în afară de cazul în care acestea au formulat o declaraţie conform prevederilor articolului 12 paragraful 3. În sensul acestei dispoziţii, intrarea în vigoare a Statutului o reprezintă prima zi a lunii, care urmează celor 60 de zile de la data depunerii de către Stat a instrumentului său de ratificare, acceptare, aprobare sau aderare.
Acest paragraf 2 al articolului 11 este, în mod evident, esenţial, fiind vorba, aici, de prima traducere a caracterului non universal al competenţei CPI. Întradevăr, statele care se simt ameninţate de competenţa Curţii sunt cele care îi vor adopta Statutul cel mai târziu sau chiar deloc, permiţând, astfel, conducătorilor lor sau agenţilor lor să fie exoneraţi de acţionarea în justiţie, atunci când s-ar face responsabili de crime care sunt de competenţa Curţii, după intrarea în vigoare a Statutului.
Desigur, se face referire la mecanismul prevăzut la articolul 12 § 3, în termenii căruia fiecare dintre statele comunităţii internaţionale, caz cu caz, va putea, prin declaraţie depusă la grefier, să consimtă ca, respectiv, Curtea să-şi exercite competenţa asupra crimelor pentru care a fost sesizată. Un asemenea mecanism nu va fi folosit în mod discreţionar, ci de către state care, neratificând statutul CPI, vor avea motive politice serioase să-i recunoască competenţa pentru crimele comise de ţări vecine.
Mai mult decât atât, un Stat are posibilitatea, atunci când ratifică Statutul sau aderă la acesta, să aleagă amânarea jurisdicţiei Curţii asupra crimelor de război, pentru o perioadă de 7 ani[3].
C. Concluzii
Evenimentele petrecute în mai multe părţi ale lumii arată faptul că impunitatea a devenit o sursă pentru iniţierea conflictelor armate, deci un obstacol pentru restabilirea păcii. De aceea, eliminarea impunităţii nu este singurul obiectiv al justiţiei, ci şi promovarea idealurilor de pace şi de siguranţă în lume.
Pentru a răspunde la aceste situaţii, au fost create tribunalele penale ad-hoc TPIY şi TPIR.
Aşa cum rezultă din activitatea tribunalelor ad-hoc, acestea au fost instituite şi au funcţionat în condiţii istorice şi social-juridice speciale, fiind expresia unor crize pe care omenirea a gestionat-o cu mari dificultăţi. Structura, funcţionarea şi procedura utilizată de acestea au fost puternic influenţate de două elemente de natură total diferită: pe de o parte de experienţa rezultată din activitatea instanţelor precedente, respectiv Tribunalului Militar de la Nurenberg (cel de la Tokyo nefiind relevant în acest sens), iar pe de altă parte, de confruntarea dintre cele mai importante sisteme naţionale de drept penal existente în prezent în ţările democratice – sistemul de civil-law şi cel de common-law.
O mare parte din neajunsurile constatate în practica Tribunalului de la Nurenberg au fost îndreptate în activitatea tribunalelor ulterioare, care s-au dovedit mult mai garantiste, echidistante, echilibrate şi deci credibile. În ceea ce priveşte procedura, voinţa de a da satisfacţie ambelor sisteme, a dus în final la apariţia unui model original de procedură penală internaţională.
În acelaşi timp, mai multe aspecte privind constituirea şi funcţionarea acestora au demonstrat, în mod clar, necesitatea înfiinţării unei curţi penale internaţionale cu caracter permanent. Existenţa unei asemenea curţi constituie oputernică descurajare a gravelor încălcări ale normelor dreptului internaţional umanitar.
Tribunalele ad-hoc au fost create pentru a răspunde evenimentelor din acele regiuni. Organismele ad-hoc, având o jurisdicţie limitată, nu au avut ocazia să consfinţească o jurisprudenţă extinsă în raport cu multiplele conflicte care au avut loc în cadrul unei perioade lungi de timp. O curte permanentă poate însă sprijini dezvoltarea constantei în domenii precum, principiile generale ale legii penale, procedură şi pedepsire.
Conform Statutului de la Roma, competenţa Curţii este, de asemenea, limitată, în sensul că: ratione temporis – numai la situaţii desfăşurate după intrarea în vigoare a Statutului; ratione loci, după cum am observat; ratione materiae – pentru cele patru categorii de crime, una dintre acestea nefiind încă definită. Tortura, traficul internaţional de droguri şi terorismul nu intră în competenţa Curţii.
Cu toate acestea, Statutul de la Roma tinde să răspundă nevoii de a avea o justiţie eficientă, care să corecteze punctele slabe observate în activitatea Tribunalelor ad-hoc.
Dincolo de interesul juridic şi chiar istoric al cercetării acestor aspecte, este, fără îndoială, cel mai important, ca din originala experienţă a tribunalelor ad-hoc, să poată fi extrase şi utilizate cele mai bune aspecte necesare pentru asigurarea funcţionării reale şi eficiente a ceea ce urmează să devină în timp principalul instrument al justiţiei penale internaţionale în Mileniul al treilea – Curtea Penală Internaţională.

